คลอดลูกได้เดือนยี่สิบวันค่ะ แผลฝีเย็บปริตอนคลอดได้สิบวัน ให้ยาฆ่าเชื้อและลดบวมมาทาน หลังจากนั้นส่องดูแผลหายแห้งดีทุกอย่าง(อาจจะ) มีเจ็บนิดหน่อยเวลากด แต่เมื่อสี่วันที่ผ่านมามีอาการเจ็บกลับมา เจ็บจี๊ดๆเคืองๆแค่บางเวลา ส่วนมากจะเป็นตอนเดินและนั่ง เวลากดจะเจ็บกว่าเดิมนิดหน่อย เอากระจกส่องดู แผลอารมณ์เหมือนโดนใบตะไคร้หรือมีดบาด มีแค่รอยแต่ไม่แยก ขนาดเล็กมาก แบบนี้เรียกแผลปริซ้ำไหม หรือแค่ยังแห้งไม่สนิท แล้วจะกลับมาหายเองไหม ส่วนอาการเจ็บใช้เวลาหายขาดนานไหมคะ
สวัสดีค่ะ หลังการคลอดบุตรทางช่องคลอดนั้น อาจมีรอยปริที่ช่องคลอด ซึ่งแพทย์จะทำการเย็บซ่อมแซมเยื่อบุอวัยวะเพศที่ปริ แผลมักใช้เวลาประมาณ 2-3 อาทิตย์กว่าร่างกายจะสร้างเนื้อเยื่อขึ้นมาสมานแผลได้หมด ไม่ควรไปแกะเกาบริเวณดังกล่าว ระวังการกระทบกระแทก งดการมีเพศสัมพันธ์ ส่วนใหญ่ไหมที่เย็บมักเป็นไหมละลาย และจะละลายไปภายในประมาณ 2 อาทิตย์จากที่กล่าวมาถ้าคลอดบุตรมาได้ 20 กว่าวัน แผลควรจะสมานกันดีเกือบหมดแล้ว การมีรอยปริเล็กน้อยดังกล่าวมา อาจต้องสังเกตอาการดูว่ามีลักษณะของแผลที่ปริจริง กล่าวคืออาจจะเจ็บ มีเลือดหรือหนองไหลจากแผล ซึ่งอาจบ่งบอกถึงการติดเชื้อที่แผลร่วมไปด้วย ถ้ามีควรรีบกลับไปพบแพทย์ที่ดูแลเพื่อตรวจเพิ่มเติมอีกครั้ง